Høringssvar LNU, ny pengespillforskrift

Landsrådet for Norges barne- og ungdomsorganisasjoner (LNU) viser til Kulturdepartementets forslag til ny pengespillforskrift, datert 09.05.22. Vi ønsker med dette å fremme våre kommentarer til forslaget.

Innledende kommentarer

LNU har et stort engasjement i å skape en ansvarlig spillpolitikk. Som en stor mottaker av Norsk Tippings overskudd er vi glad for at det nå har kommet et godt forslag til ny forskrift om pengespill. Som mottakere av overskudd fra spill er det avgjørende for oss at de negative konsekvensene av pengespill minimeres. Våre organisasjoner ønsker ikke å være mottakere av penger som skaper store sosialer problemer for den enkelte, eller samfunnet. Derfor er det viktig for oss at forskriften er med på å stramme inn muligheten for uregistrerte aktører å operere i det norske markedet, uten å forvalte sitt samfunnsansvar.

Prinsipper for spillpolitikken

LNU mener at spillpolitikken må være basert tre hovedprinsipper

1. Ansvarlighet: Aktørene i norsk spillmarked må vise stor aktsomhet og moderasjon i møtet med brukeren. Spillpolitikken kan ikke føre til en økt risiko for spillavhengighet, og negative sosiale og økonomiske konsekvenser for den enkelte. De frivillige organisasjonene i Norge kan ikke basere sin finansiering på at enkeltpersoners avhengighet og økonomiske tragedier.
2. Overskuddet skal gå til frivillige organisasjoner: Overskuddet fra norske pengespill må komme samfunnet til gode. Dette gjøres best om overskudd fra pengespill tilfaller frivillige organisasjoner i Norge.
3. Lovlighet: Uregistrerte aktører som søker å operere i det norske markedet uten tillatelse må bekjempes med sanksjoner fra myndighetene.

*Markedsføring av pengespill*

I forslagets kapittel 4 §14 står det at «Andre tilbydere av pengespill enn enerettstilbyderne skal påse at markedsføringen av deres pengespill er moderat i innhold og omfang». LNU er positive til at det strammes inn i regelverket rundt markedsføring av pengespill i Norge. Det har vært en prioritert sak for LNU i en årrekke. Grepet om at det ikke kun er aktøren selv, men også selskaper som medvirker til markedsføring, som kom inn i den nye pengespilloven er klokt og må etterleves sterkt av myndighetene.

*Hvem kan få tillatelse til å tilby spill?*

I forslagets Del III foreslår kulturdepartementet at man skal lovfeste hvilke organisasjoner med ikke-fortjenestebasert formål som kan tilby pengespill. LNU mener grepene som er tatt virker forenklende for organisasjonene, og har rimelige krav stilt til seg.

Frivillighetsmeldinga (Meld. St. 10 (2018-2019)) slår fast at Frivillighetsregisteret skal brukes som inngangskriterium i ordninger forbeholdt frivillig sektor. Vi er glade for at departementet følger det opp i dette forslaget og ser et forenklingspotensiale i at kravene som stilles til lotteriverdige organisasjoner, samsvarer med andre ordninger som forvaltes av Lotteritilsynet, eksempelvis momskompensasjonsordningen. Frivillighetsregisterets formål er å bedre og forenkle samhandlingen mellom frivillige organisasjoner og offentlige myndigheter, og det er nettopp i slike tilfeller som dette at det kan virke som et godt forenklingsverktøy.

***Særlig om deregulering av lotterier under 200 000 kroner***

Forskriften legger opp til å forenkle prosedyrene for lotterier med omsetning på under 200 000 kroner i året, slik at de frivillige organisasjonene kan gjennomføre de minste lotteriene uten forhåndsmelding til Lotteritilsynet. Dette er de vil omfatte de typiske basarene som finner sted i frivilligheten. Dette vil virke avbyråkratiserende for organisasjonene som i dag tilbyr det. LNU er positive til endringen som foreslås, og er enige i at disse spillene sjeldent utgjør fare for spillavhengighet eller hvitvasking.

***Forskriftsregulering av tippenøkkelen***

Tippenøkkelen fordeler Norsk Tippings overskudd mellom idrett, kultur og frivillighet. Andelen til idrett og humanitære organisasjoner er forskriftsregulert . Kulturens andel har ingen slik regulering, og det foreslås heller ikke i denne forskriften. For vår del vil dette dreie seg om Frifond som vi forvalter. LNU ønsker å foreslå at kulturens andel reguleres gjennom forskrift. Dette er noe vi har spilt inn i flere omganger, og håper følges opp av departementet fremover.